Diari Oficial de la Generalitat Valenciana


Sumari del DOGV 8598, del 24-07-2019 (2019/7558)

RESOLUCIÓ de 19 de juliol de 2019, de la directora general de Personal Docent, per la qual es procedeix a la publicació de l'Acord subscrit entre la Conselleria d'Educació, Cultura i Esport i les organitzacions sindicals sobre les condicions per a impartir les àrees o matèries curriculars atribuïdes a cada especialitat, que haurà de complir el personal funcionari interí docent que forma part de les borses de treball.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8598

Data del DOGV
:   24-07-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/7558


Data del document
:   19-07-2019

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * concurs administratiu

RESOLUCIÓ de 19 de juliol de 2019, de la directora general de Personal Docent, per la qual es procedeix a la publicació de l'Acord subscrit entre la Conselleria d'Educació, Cultura i Esport i les organitzacions sindicals sobre les condicions per a impartir les àrees o matèries curriculars atribuïdes a cada especialitat, que haurà de complir el personal funcionari interí docent que forma part de les borses de treball. [2019/7558]  
  
El Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic, estableix amb caràcter bàsic per a totes les administracions públiques, les condicions de negociació col·lectiva, representació i participació institucional per a la determinació de les condicions de treball dels empleats públics.  
  
L'article 38.3 del citat reial decret legislatiu, estableix que els acords versaran sobre matèries competència dels òrgans de govern de les administracions públiques. Per a la seua validesa i eficàcia serà necessària la seua aprovació expressa i formal per aquests òrgans. Quan tals acords hagin sigut ratificats i afecten temes que poden ser decidits de forma definitiva pels òrgans de govern, el contingut dels mateixos serà directament aplicable al personal inclòs en el seu àmbit d'aplicació, sense perjudici que els efectes formals requereixi la modificació o derogació, si escau, de la normativa reglamentària corresponent.  
En el marc de la Mesa Sectorial d'Educació, de conformitat amb el que es disposa en els articles 33 i 34 del text refós de la Llei de l'Estatut Bàsic de l'Empleat públic, s'ha desenvolupat el procés de negociació entre l'administració i les organitzacions sindicals representades en la Mesa Sectorial d'Educació (STEPV-IV, ANPE-CV, FE-CCOO-PV, CSI-F i FeSP-UGT-PV), que ha culminat amb la signatura d'un Acord sobre les condicions per a impartir les àrees o matèries curriculars atribuïdes a cada especialitat, que haurà de complir el personal funcionari interí docent que forma part de les borses de treball, el 17 de juliol de 2019.  
Per tot això, a l'empara del disposat en la Llei 5/1983, de 30 de desembre, del Govern Valencià i el Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Article únic  
Procedir a la publicació en el Diari Oficial de la Generalitat Valenciana de l'Acord subscrit el 17 de juliol de 2019, entre la Conselleria d'Educació, Cultura i Esport i les organitzacions sindicals sobre les condicions per a impartir les àrees o matèries curriculars atribuïdes a cada especialitat, que haurà de complir el personal funcionari interí docent que forma part de les borses de treball.  
  
DISPOSICIÓ FINAL  
  
Aquesta resolució entra en vigor des de l'endemà de la publicació en el Diari Oficial de la Generalitat Valenciana.  
  
València, 19 de juliol de 2019.- La directora general de Personal Docent. M.ª Ángeles Herranz Ábalos.  
  
  
  
ACORD de 17 de juliol de 2019, subscrit entre la Conselleria d'Educació, Cultura i Esport i les organitzacions sindicals sobre les condicions per a impartir les àrees o matèries curriculars atribuïdes a cada especialitat, que haurà de complir el personal funcionari interí docent que forma part de les borses de treball.  
  
El Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats als cossos docents als quals es refereix la Llei orgànica 2/2006, de 3 de maig, d'Educació, i es regula el règim transitori d'ingrés al qual es refereix la disposició transitòria dessetena de l'esmentada llei, estableix els requisits per poder participar als processos selectius d'ingrés als cossos d'Educació Secundària i Ensenyaments de Règim Especial.  
  
El Decret 62/2002, de 25 d'abril, del Consell, regula l'acreditació dels coneixements lingüístics per a l'accés i la provisió de llocs en la funció pública docent no universitària a la Comunitat Valenciana, l'Ordre 17/2013, de 15 d'abril, de la Conselleria d'Educació, Cultura i Esport, regula les titulacions administratives que faculten per a l'ensenyament en valencià, del valencià, i en llengües estrangeres als ensenyaments no universitaris a la Comunitat Valenciana.  
L'Ordre 90/2013, de 6 de novembre i l'Ordre 35/2018, de 22 d'agost, de la Conselleria d'Educació, Investigació, Cultura i Esport, regulen la catalogació amb el requisit lingüístic de valencià de determinats llocs de treball docents en centres docents públics.  
El Reial decret 860/2010, de 2 de juliol, regula les condicions de formació inicial del professorat dels centres privats per exercir la docència als ensenyaments d'Educació Secundària Obligatòria o de Batxillerat i la seua posterior modificació al Reial decret 665/2015, de 17 de juliol, desenvolupa determinades disposicions relatives a l'exercici de la docència a l'Educació Secundària Obligatòria, al Batxillerat, la Formació Professional i els Ensenyaments de Règim Especial, a la formació inicial del professorat i a les especialitats dels cossos docents d'Ensenyament Secundari.  
El Reial decret 1635/1995, de 6 d'octubre, adscriu el professorat dels Cossos de Professors d'Ensenyament Secundari i Professors Tècnics de Formació Professional a les especialitats pròpies de la formació professional específica i el Reial decret 777/1998, de 30 d'abril, defineix les noves especialitats docents del Cos de Professors Tècnics d'FP, desglossant en dues la majoria de les antigues especialitats, per la qual cosa cada professor o professora tècnica d'FP de les antigues especialitats i borses adquireix dues noves especialitats i figura en dues noves borses.  
El Reial decret 1147/2011, de 29 de juliol, que estableix l'ordenació general de la formació professional del sistema educatiu, determina en la seua disposició addicional sisena que en la disposició estatal que establisca i regule cada títol de formació professional o curs d'especialització s'establiran les especialitats del professorat del sector públic a les quals s'atribueix la impartició dels mòduls professionals corresponents i les titulacions requerides i qualssevol altres requisits necessaris per a la impartició dels mòduls professionals.  
  
Cal tenir en compte també allò previst a la Resolució de 26 de novembre de 2010, del director general de Personal de la Conselleria d'Educació, que acorda la publicació de l'acord subscrit per la Conselleria d'Educació i les organitzacions sindicals pel qual s'estableix el sistema de provisió de llocs de treball en règim d'interinitat.  
  
Les organitzacions sindicals del sector docent tenen, com a un dels seus objectius principals, vetllar per les condicions de treball del professorat interí i garantir la seua seguretat jurídica.  
Per donar continuïtat al professorat interí pertanyent a les borses de treball constituïdes en l'àmbit de la Comunitat Valenciana, l'accés a les quals es va produir en aplicació dels acords i la normativa en vigor en el moment de la seua incorporació i considerant que, en aquell moment, es va valorar l'adequació de les seues característiques i titulació per impartir docència a l'especialitat corresponent dels cossos docents d'Ensenyament Secundari, de professors tècnics de Formació Professional i d'Ensenyaments de Règim Especial als quals es refereix la Llei orgànica 2/2006, de 3 de maig d'Educació i, tenint en compte que no s'ha regulat de forma general les titulacions acadèmiques de la Comunitat Valenciana adequades per a impartir docència en les respectives especialitats dels cossos esmentats, cal definir les condicions que haurà de complir el funcionariat interí per impartir l'especialitat de la borsa de treball en la qual està inscrit.  
  
Per tot això, la Conselleria d'Educació, Cultura i Esport i les organitzacions sindicals constituents de la Mesa Sectorial, STEPV-IV, ANPE-CV, FE-CCOO-PV, CSI-F i FeSP-UGT-PV  
  
  
ACORDEN  
  
1. El funcionariat interí pertanyent a les borses de treball constituïdes amb anterioritat a la data de publicació d'aquest acord acreditarà la capacitació per impartir l'especialitat de la borsa en la qual es troba inscrit, sempre que s'acomplisquen:  
- Els requisits establerts a l'article 13 i a la Disposició Addicional Única del Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats als cossos docents als quals es refereix la Llei orgànica 2/2006, de 3 de maig, d'Educació. Tenint en compte, a més a més, les especificacions contemplades per a l'accés al cos de professorat tècnic de Formació Professional al Reial decret 1147/2011, de 29 de juliol i els desenvolupaments inclosos als reials decrets que regulen cada titulació de Formació Professional i que estableixen les titulacions i especialitats del professorat i les seues equivalències a efectes de docència, en la seua corresponent disposició addicional.  
- Els establerts pel Decret 62/2002, de 25 d'abril, del Consell, l'Ordre 90/2013, de 6 de novembre i l'Ordre 35/2018 de 22 d'agost, de la Conselleria d'Educació, Investigació, Cultura i Esport, respecte al coneixement de les llengües de la Comunitat Valenciana.  
- I algun dels següents requisits:  
a) Estar en possessió de la titulació acadèmica específica requerida per la normativa vigent en l'actualitat per impartir l'especialitat corresponent.  
b) Haver obtingut una qualificació igual o superior a cinc punts sobre deu en la primera prova de l'especialitat de la fase d'oposició dels processos selectius convocats a la Comunitat Valenciana.  
c) Haver desenvolupat llocs del cos i l'especialitat corresponents en centres públics docents de la Comunitat Valenciana durant 12 mesos, en períodes continus o discontinus.  
  
2. Una vegada entre en vigor el present acord, el personal docent que haguera sigut exclòs de les borses d'interins per no posseir el requisit de titulació específic per impartir una especialitat, en els nomenaments realitzats a partir de l'1 de setembre de 2015, hi seran reintegrats, prèvia sol·licitud dels interessats, en el termini establert per la direcció general amb competències en matèria de personal docent i d'acord amb el procediment que aquesta determine, sempre que complisquen els requisits establerts al punt 1.